Top of Form

Bottom of Form

**KÖRÖSKÉNYI, Vladoj (Kereškenji, Vladoje),** šumarnik (Vidovec, 1. IX. 1845 — Zagreb, 2. XII. 1876). Brat Vjekoslava, gospodarskoga pisca. Gimnaziju polazio u Varaždinu, a 1864. završio školovanje na Gospodarsko-šumarskom učilištu u Križevcima. Na miholjačkom vlastelinstvu stekao stručnu praksu kao šumarski vježbenik i potom šumar (Čađavica, Šljivoševci). Radeći i učeći od tadašnjega šumarnika miholjačkoga vlastelinstva A. Danhelovskoga, ondje ostaje do 1871, kad je izabran za nadšumara Zagrebačke županije. Postavio je temelje urednomu gospodarenju u šumama urbarskih općina te napisao i 1873. u Zagrebu objavio prvu stručnu šumarsku knjigu na hrvatskom jeziku koja obuhvaća sve grane šumarstva, *Obće šumarstvo.* Njegovom je zaslugom 1876. obnovljeno Hrvatsko-slavonsko šumarsko društvo, s V. Račkim sastavio je pravila Društva, bio prvi njegov tajnik i urednik prvoga broja *Šumarskoga lista,* objelodanjena mjesec dana nakon njegove smrti.

Branimir Prpić (2009)

<https://hbl.lzmk.hr/clanak/koroskenyi-vladoj>.